Ego Willelmus, Autisiodorensis episcopus, notum volo fieri tam presentibus quam futuris quod comitissa de Bolonia, in presencia nostra constituta, de consensu et laude mariti sui, comitis de Bello-Monte, quitavit et imperpetuum quiete et integre possidendum concessit, ecclesie Beati-Germani Autisiodorensis, salvamentum de Digia, quod Willelmus, venerabilis comes Nivernensis, quondam maritus suus, qui Jherosolimis obiit, eidem ecclesie, ob remedium anime sue et parentum suorum, dederat. Quod ut ratum et inconcussum perseveraret, jam dicta venerabilis comitissa et vir ejus sigilli nostri impressione confirmari pecierunt, et uterque eorum sigillo suo munivit. Hujus rei testes sunt: Hugo, Senonensis archidiaconus, et VII alii in carta notati et plures alii. Actum Legniaci, in camera comitisse, anno ab Incarnatione Domini Mº Cº LXXº quinto.